b'\n_START_ARTICLE_\nPsykopompos\n_START_PARAGRAPH_\nPsykopompos (kreik. \xcf\x88\xcf\x85\xcf\x87\xce\xbf\xcf\x80\xce\xbf\xce\xbc\xcf\x80\xcf\x8c\xcf\x82 \xe2\x80\x99sielujen opas\xe2\x80\x99) tarkoittaa useissa uskonnoissa erityist\xc3\xa4 henkist\xc3\xa4 olentoa, joka ohjaa vainajaa tuonpuoleiseen. Psykopomposten teht\xc3\xa4v\xc3\xa4n\xc3\xa4 ei ole tuomita kuollutta vaan ainoastaan turvata matka._NEWLINE_Psykopompokset on usein samastettu hevosiin, korppeihin, koiriin, variksiin, p\xc3\xb6ll\xc3\xb6ihin, varpusiin, hirviin ja delfiineihin. Jungilaisessa psykologiassa psykopompos on v\xc3\xa4litt\xc3\xa4j\xc3\xa4 tietoisuuden ja alitajunnan v\xc3\xa4lill\xc3\xa4. Unissa se voidaan n\xc3\xa4hd\xc3\xa4 viisaana miehen\xc3\xa4 (tai naisena) tai toisinaan auttavan el\xc3\xa4imen hahmossa. Joissakin kulttuureissa \xc5\xa1amaani hoitaa psykopompoksen teht\xc3\xa4v\xc3\xa4\xc3\xa4. Eri uskonnoissa psykopompoksia ovat olleet esimerkiksi Epona, Horus, Neith, Kharon, Morfeus, Hermes, Thanatos, Turms, Agni, Azrael, Gabriel, Baldur, Mithra, Odin ja enkelit sek\xc3\xa4 valkyyriat.'